Oudpolisieman se oorskot gevindJohan Engelbrecht (Foto: Verskaf) Die oorskot van die vermoorde oudpolisieman Johan Engelbrecht (61) wat Vrydag uit die staatslykshuis in Standerton in Mpumalanga verdwyn het, is gevind. Brig. Leonard Hlathi, woordvoerder van die polisie, sê die polisie het inligting van die departement van gesondheid ontvang dat die oorskot saam met twee ander liggame verkeerdelik na Newcastle in KwaZulu-Natal gestuur is. “Dit is nou vasgestel dat die beendere nooit gesteel is nie,” bevestig Hlathi. “Die ondersoek na die moord op Engelbrecht duur egter voort.” Johan se vrou, Rentia Engelbrecht (59), sê sy is baie verlig dat haar man se oorskot gevind is. “Nou kan ek my man veras en tot ruste kom,” vertel sy. Rentia trek swaar sedert haar man in Augustus 2019 as vermis aangemeld is. Sy het amper twee jaar lank vrou alleen onverpoos na hom gesoek. Sy liggaam is toe eindelik twee weke gelede ontdek en na die lykshuis in Standerton gestuur waar dit vir ondersoekdoeleindes bewaar is. Dit is hier waar sy oorskot verdwyn het. Maroela Media het vroeër berig Sanele Msimang (26) het hom verlede Vrydag by die polisiestasie in Harrismith in die Vrystaat oorgegee in verband met Johan se moord. Hy het aangedui dat hy Johan in Standerton vermoor en sy oorskot in ’n vlak graf begrawe het. Hy het die vlak graf aan die polisie uitgewys. Johan en Msimang het mekaar geken. Msimang is tans in aanhouding in Standerton en het Dinsdag in die plaaslike landdroshof verskyn. Die landdros het beveel dat sy borgtogaansoek Woensdag aangehoor sal word. Intussen sal Msimang in aanhouding bly.